b'\n_START_ARTICLE_\nAeroplanas\n_START_SECTION_\nSiu\xc5\xbeetas\n_START_PARAGRAPH_\nBuv\xc4\x99s karo lak\xc5\xabnas, \xc5\xa1iuo metu dirbantis taksi vairuotoju, Tedas Straikeris (Robert Hays) ne\xc4\xafvardinto karo metu patyr\xc4\x97 traum\xc4\x85, d\xc4\x97l kurios atsirado skryd\xc5\xbei\xc5\xb3 baim\xc4\x97, tad jis nebegali dirbti atsakingo darbo, o jo mergina Eleina Dikinson (Julie Hagerty), su kuria jis susipa\xc5\xbeino karo metu, j\xc4\xaf palieka. Kad j\xc4\x85 susigr\xc4\x85\xc5\xbeint\xc5\xb3, jis pasiry\xc5\xbeta nugal\xc4\x97ti savo baim\xc4\x99 ir s\xc4\x97da i\xc5\xa1 Los And\xc5\xbeelo \xc4\xaf \xc4\x8cikag\xc4\x85 skrendant\xc4\xaf l\xc4\x97ktuv\xc4\x85, kuriame ji dirba stiuardese. Ta\xc4\x8diau ji neketina taikstytis._NEWLINE_Po patiekt\xc5\xb3 piet\xc5\xb3 dauguma keleivi\xc5\xb3 sunegaluoja, l\xc4\x97ktuvu skrendantis daktaras Baris Rumakas (Leslie Nielsen) suvokia, kad jie apsinuodijo \xc5\xbeuvimi. Stiuardes\xc4\x97s i\xc5\xa1siai\xc5\xa1kina, kad pagrindinis pilotas Klarensas Ovjeras (Peter Graves) ir antrasis pilotas Rod\xc5\xbeeris Murdokas (Kareem Abdul-Jabbar) taip pat apsinuodijo maistu ir nebelieka kam valdyti l\xc4\x97ktuv\xc4\x85. Eleina susisiekia su \xc4\x8cikagos oro uosto valdymo bok\xc5\xa1tu ir jie jai pataria \xc4\xafjungti autopilot\xc4\x85, kuris t\xc4\x97ra did\xc5\xbeiul\xc4\x97 pripu\xc4\x8diama l\xc4\x97l\xc4\x97 vardu \xe2\x80\x9eOtas\xe2\x80\x9c. Rumakas \xc4\xaftikina Straiker\xc4\xaf pilotuoti l\xc4\x97ktuv\xc4\x85, nors jis mano nesugeb\xc4\x97si\xc4\x85s to padaryti d\xc4\x97l did\xc5\xbeiul\xc4\x97s \xc4\xaftampos ir tod\xc4\x97l, kad \xc5\xa1is l\xc4\x97ktuvas n\xc4\x97 i\xc5\xa1 tolo neprimena jo valdyt\xc5\xb3._NEWLINE_\xc4\xae bok\xc5\xa1t\xc4\x85 i\xc5\xa1kvie\xc4\x8diamas kapitonas Reksas Krameris (Robert Stack), kuris kartu su Straikeriu tarnavo kare. Padedamas Kramerio ir Rumako padr\xc4\x85sinan\xc4\x8dios kalbos, Straikeris galiausiai gana s\xc4\x97kmingai nutupdo l\xc4\x97ktuv\xc4\x85. Keleiviams i\xc5\xa1silaipinus, Otas i\xc5\xa1skrenda kartu su kompanione, taip pat pripu\xc4\x8diama l\xc4\x97le.'